Diari Oficial de la Generalitat Valenciana


Sumari del DOGV 8018, del 10-04-2017 (2017/2649)

RESOLUCIÓ de 28 de març de 2017, del director general de Relacions amb les Corts, per la qual es publica el conveni entre la Generalitat, a través de la Vicepresidència i Conselleria d'Igualtat i Polítiques Inclusives, la Delegació del Govern a la Comunitat Valenciana, l'Ajuntament de València i Càritas Diocesana de València, per a dur a terme el programa integral d'atenció a les persones en situació de prostitució i víctimes d'explotació als carrers de la ciutat de València (JERE-JERE).
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8018

Data del DOGV
:   10-04-2017

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2017/2649


Data del document
:   28-03-2017

Organisme emissor
:   Presidència de la Generalitat

Tipus de document
:   Resolució

RESOLUCIÓ de 28 de març de 2017, del director general de Relacions amb les Corts, per la qual es publica el conveni entre la Generalitat, a través de la Vicepresidència i Conselleria d'Igualtat i Polítiques Inclusives, la Delegació del Govern a la Comunitat Valenciana, l'Ajuntament de València i Càritas Diocesana de València, per a dur a terme el programa integral d'atenció a les persones en situació de prostitució i víctimes d'explotació als carrers de la ciutat de València (JERE-JERE). [2017/2649]  
La Generalitat, a través de la Vicepresidència i Conselleria d'Igualtat i Polítiques Inclusives, la Delegació del Govern a la Comunitat Valenciana, l'Ajuntament de València i Càritas Diocesana de València, han subscrit, el dia 1 de desembre de 2016, el conveni per a dur a terme el programa integral d'atenció a les persones en situació de prostitució i víctimes d'explotació als carrers de la ciutat de València (JERE-JERE), i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 28 de març de 2017 i número 544/2017, procedeix la publicació en el Diari Oficial de la Generalitat Valenciana del conveni esmentat, que figura com a annex d'aquesta resolució.  
  
  
València, 28 de març de 2017.- El director general de Relacions amb les Corts: Antonio Torres Salvador.  
  
  
Conveni de col·laboració entre la Generalitat, a través de la Vicepresidència i Conselleria d'Igualtat i Polítiques Inclusives, la Delegació del Govern en la Comunitat Valenciana, l'Ajuntament de València i Càritas Diocesana de València per a dur a terme el programa integral d'atenció a les persones en situació de prostitució i víctimes d'explotació als carrers de la ciutat de valència (JERE-JERE)  
  
València, 1 de desembre de 2016  
  
Reunits  
D'una part, la vicepresidenta del Consell i consellera d'Igualtat i Polítiques Inclusives, Mónica Oltra Jarque, nomenada per Decret 8/2015, de 29 de juny, del president de la Generalitat, la qual es troba amb autorització per a la firma del present conveni per acord adoptat pel Consell de la Generalitat en data 25 de novembre de 2016.  
L'alcalde president de l'Ajuntament de València, Joan Ribó Canut, en nom i representació del referit ajuntament, assistit pel secretari general de l'Administració Municipal, Francisco Javier Vila Biosca, d'acord amb la legislació de règim local vigent i l'Acord de la Junta de Govern Local de data 8 de setembre de 2016.  
El delegat del Govern de la Comunitat Valenciana, Juan Carlos Moragues Ferrer, fent ús de les facultats que per llei se li confereixen, nomenat per Reial decret 599/2015, de 3 de juliol, de la Presidència del Govern.  
I d'una altra, el director de Càritas Diocesana de València, Ignacio Grande Ballesteros, en la representació que posseeix i autoritzat pels vigents estatuts de l'entitat, segons s'acredita en la certificació expedida per l'entitat en data 3 de juny de 2015.  
Actuen en nom i representació de les institucions a què representen, els càrrecs dels quals consten per notorietat, es reconeixen capacitat legal suficient per a l'atorgament del present conveni de col·laboració, i a aquest efecte  
  
Manifesten  
Primer. Que la Llei de la Generalitat 5/1997, de 25 de juny, per la qual es regula el sistema de serveis socials en l'àmbit de la Comunitat Valenciana, determina la prevenció, el tractament i l'eliminació de qualsevol causa o situació de marginació o desigualtat social, la coordinació dels recursos i de les iniciatives públiques i privades, i també els aspectes socials dels sistemes sanitaris i educatius.  
Segon. Des de l'any 2001, es realitza un treball d'atenció integral a les persones que exerceixen la prostitució. A aquests efectes, la Unitat d'Atenció Integral va complir notablement amb l'objectiu de conéixer les diferents problemàtiques de les persones en situació de prostitució i víctimes d'explotació als carrers de la ciutat de València, i que determinen quins factors econòmics i socials són de major rellevància, possibilitant-se amb això la consecució dels objectius d'inserció de les esmentades persones.  
Tercer. Es proposa, per tant, la realització d'un programa, en coordinació amb totes les institucions i organitzacions firmants, les bases essencials del qual són: la prevenció, sensibilització, acompanyament i intervenció sociolaboral amb les persones que es troben en el context de prostitució i víctimes d'explotació als carrers de la ciutat de València, i també la informació sobre tots els tipus de recursos que es disposa, creant una comissió tècnica de seguiment de l'esmentat programa.  
  
A fi d'establir les condicions de la col·laboració avantdita, la Generalitat, la Delegació del Govern, Càritas Diocesana i l'Ajuntament de València acorden subscriure el present conveni d'acord amb les següents  
  
  
CLÀUSULES  
  
Primera. Objecte del conveni  
La col·laboració entre les distintes entitats per a la realització d'un programa d'atenció a persones que exerceixen la prostitució en els carrers de la ciutat de València.  
  
Segona. Actuacions a desenvolupar  
Per a la deguda execució del programa que ens ocupa i tenint en compte els recursos que disposen, la col·laboració de cada una d'elles es concreta en els termes següents.  
a) Generalitat  
La Vicepresidència i Conselleria d'Igualtat i Polítiques Inclusives, a través de la Direcció General de l'Institut Valencià de les Dones i per la Igualtat de Gènere i de la Direcció General d'Inclusió Social, es coordinarà i realitzarà el seguiment necessari de les dones del programa per mitjà de:  
 La Direcció General de l'Institut Valencià de les Dones i per la Igualtat de Gènere facilitarà la coordinació i el seguiment necessari de les dones que participen en el programa i sol·liciten l'ingrés en els centres residencials dependents d'aquesta, a través dels procediments establits a aquest efecte en la normativa que els regula.  
 La Direcció General d'Inclusió Social facilitarà informació, orientació i assessorament a les dones del programa que es troben en situacions especials d'estrangeria.  
b) Ajuntament de València. Regidoria d'Igualtat i Polítiques Inclusives  
Coordinarà les actuacions en els següents centres municipals:  
 Centres municipals de serveis socials.  
 Centre d'Atenció a Persones sense Sostre.  
 Centre Municipal de la Dona-CMIO.  
 Centre de Suport a la Immigració, el qual designarà un professional o una professional de referència per al seguiment dels casos remesos pel programa i relacionats amb la regularització per circumstàncies excepcionals d'arrelament social.  
Aportarà els recursos següents:  
 Quatre places en pisos per a dones en situació de risc d'exclusió.  
  
 Prestacions socials: ajudes per a menjador escolar, per a desenvolupament personal, d'emergència, etc., i fins a vint ajudes econòmiques per a l'accés a habitatge o manutenció.  
 Incorporació al Programa d'Atenció a l'Exclusió (PAES) amb l'objectiu de millorar la intervenció i l'acompanyament a les persones dins el seu procés d'inclusió social.  
 27.267 euros a favor de Càritas Diocesana de València.  
c) Delegació de Govern de la Comunitat Valenciana  
A través de l'Oficina d'Estrangeria a València, prestarà l'assessorament tècnic necessari en coordinació amb l'assessoria jurídica de Càritas Diocesana.  
d) Càritas Diocesana  
Compta amb un equip de professionals amb especialització per al desenvolupament d'un programa específic de sensibilització, prevenció, intervenció i assistència a les destinatàries de les accions, informació de tots els recursos disponibles i orientació cap a la inserció sociolaboral, i assumirà les despeses generals derivades del desenvolupament del programa.  
Càritas formarà part de la Coordinadora per a la Inclusió de Persones en Situació de Prostitució i/o Explotació creada per l'Ajuntament de València i col·laborarà en els programes que es creen a partir d'aquesta.  
  
  
Tercera. Finançament  
L'Ajuntament de València, de conformitat amb la seua programació anual i a través de l'aplicació pressupostària JD 000 23690-48418-, aportarà vint-i-set mil dos-cents seixanta-set euros (27.267 ?), que s'abonarà en pagament únic a la firma del conveni a favor de Càritas Diocesana de València.  
Despeses subvencionables:  
Als efectes del present conveni de col·laboració, tenen la consideració de despeses subvencionables aquelles que, no referint-se a inversions, resulten necessàries per a l'exercici de l'activitat objecte del conveni i s'hagen realitzat durant el termini de vigència d'aquest i hagen sigut efectivament pagades amb anterioritat a la finalització del període de justificació.  
Càritas Diocesana de València, a l'efecte de justificar els fons rebuts, presentarà una memòria completa de les actuacions realitzades, dels resultats obtinguts i la destinació dels fons aportats, per mitjà de la presentació de la documentació següent:  
a) La memòria d'actuació a què es fa referència en el paràgraf anterior, amb indicació de les activitats realitzades i dels resultats obtinguts.  
b) Una memòria econòmica justificativa del cost de les activitats realitzades, acompanyada de la documentació establida per l'article 72.2 del Reial decret 887/2006, de 21 de juliol, pel qual s'aprova el Reglament de la Llei 38/2003, de 17 de novembre, general de subvencions:  
  
 Relació detallada de l'import, procedència i aplicació de subvencions municipals que hagen finançat les activitats subvencionades.  
  
 Relació classificada de les despeses de l'activitat, amb identificació del creditor i del document, el seu import, la data d'emissió i, si és el cas, la data de pagament.  
 Les factures o documents de valor probatori equivalent en el tràfic jurídic mercantil o amb eficàcia administrativa incorporats en la relació a què es fa referència en el paràgraf anterior i, si és el cas, la documentació acreditativa del pagament. Els originals dels esmentats documents o la seua còpia compulsada quedaran dipositats en l'entitat beneficiària durant un període de com a mínim quatre anys.  
 Els tres pressupostos que, en cas d'aplicació de l'article 31.3 de la Llei 38/2003, de 17 de novembre, general de subvencions, haja d'haver sol·licitat el beneficiari o beneficiària de la subvenció.  
c) Si és el cas, la carta de pagament de reintegrament en el supòsit de romanents no aplicats i també dels interessos derivats d'aquests.  
La justificació dels fons, en els termes indicats en els apartats anteriors, haurà de presentar-se com a màxim fins al 31 de març de 2017.  
  
  
Quarta. No obligacions econòmiques per a la Generalitat  
L'aplicació i execució d'aquest conveni, incloent-hi a aquest efecte tots els actes jurídics que puguen dictar-se en la seua execució i desenvolupament, no podrà suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials,  
  
Cinquena. Programa específic d'actuació  
Càritas Diocesana participarà junt amb les anteriors institucions, en el disseny, planificació i difusió del programa específic d'actuació i, al seu torn, contractarà el personal especialitzat i els mitjans materials necessaris per a la seua posada en marxa.  
L'esmentat personal desenvoluparà fonamentalment, funcions relacionades amb la sensibilització, prevenció, intervenció, assistència i acompanyament de les destinatàries de les accions, informació de tots els recursos disponibles, oferta de servei i orientació cap a la inserció laboral.  
Per a tal fi, i tenint en compte els mitjans disposats, Càritas Diocesana de València rebrà de l'Ajuntament de València la quantitat vint-i-set mil dos-cents seixanta-set euros (27.267 ?) a què es fa referència en la clàusula tercera.  
  
Sisena. Comissió de seguiment  
Es mantindrà la Comissió Tècnica de Seguiment i Avaluació del present conveni ja constituïda en anys anteriors, amb representació de la Generalitat, Delegació de Govern, Ajuntament de València i Càritas Diocesana.  
Podrà requerir-se l'assistència de personal tècnic de les diferents conselleries i Ajuntament de València, quan el tema a tractar siga de la seua competència i/o la Comissió així ho requerisca.  
La Comissió es reunirà semestralment (en dues ocasions), amb l'objectiu d'avaluar el funcionament del programa, proposar-ne les mesures correctores i dirimir els problemes d'interpretació i aplicació que puguen sorgir en el seu desenvolupament. No obstant això, podran ser convocades més reunions amb caràcter extraordinari per qualsevol dels seus representants.  
Aquesta comissió, que tindrà el caràcter d'òrgan col·legiat, designarà una presidència i una secretaria d'entre els seus components, aplicant-se el que estableix la Llei 30/199, de 26 de novembre, de règim jurídic de les administracions públiques i del procediment administratiu comú. Es remetrà una còpia de les actes, acords o informes de la Comissió a cada una de les parts firmants, i seran remeses a la Direcció General de l'Institut Valencià de les Dones i per la Igualtat de Gènere com a òrgan designat per part de l'Administració autonòmica.  
  
  
Setena. Control i justificació de la subvenció  
La comissió serà la responsable del control i aplicació dels fons subvencionats per a l'execució del programa específic d'actuació, finançats segons el que preveu el present conveni, la qual cosa requerirà, almenys, de dues reunions anuals de l'esmentada Comissió.  
  
Huitena. Obligacions de Càritas Diocesana  
Càritas Diocesana de València es compromet a:  
 Realitzar les activitats necessàries per a la implementació del programa que ens ocupa.  
 Justificar la realització de l'activitat que determina la concessió o gaudi de la subvenció, a aquest efecte haurà de presentar una memòria final en què constarà la realització de l'objecte del present conveni, la qual inclourà una relació individualitzada de les actuacions realitzades durant aquest, tot això amb anterioritat al 31 de març de 2017.  
  
 Conservar els documents justificatius de l'aplicació dels fons rebuts, inclosos els documents electrònics, mentre puguen ser objecte de les actuacions de comprovació i control.  
 Procedir al reintegrament dels fons percebuts en els supòsits previstos en l'article 37 de la Llei 38/2003, general de subvencions.  
  
 Comunicar l'obtenció de subvencions o ajudes per a la mateixa finalitat procedent de qualsevol administració o ens públic o privat.  
  
 A més, l'entitat Càritas Diocesana haurà d'aportar els contractes que formalitze per a dur a terme l'esmentat programa.  
 La subvenció assenyalada anirà destinada al finançament de la contractació de l'equip de professionals especialitzats a què es fa referència l'apartat d de la clàusula segona, i a les despeses generals de la posada en marxa de l'esmentat programa.  
 En tot cas, els professionals que participen en aquest programa no mantindran cap relació laboral, ni qualsevol tipus de dependència amb l'Ajuntament de València.  
 Després d'haver sigut aprovat el conveni, l'entitat haurà de fer pública menció del cofinançament de l'Ajuntament de València en el seu desenvolupament i incloure el logotip municipal i la inscripció «Ajuntament de València (Regidoria d'Igualtat i Polítiques Inclusives)» en totes aquelles publicacions, retolacions, cartells, etc., que tinguen relació amb el programa del conveni. De la mateixa manera, es farà constar la col·laboració de la resta de firmants del conveni.  
Novena. Conseqüències de l'incompliment  
Es podrà dictar una resolució de minoració o rescissió del conveni, si és el cas, i de reintegrament de quantitats percebudes, i també dels interessos de demora des del moment del pagament en els supòsits de l'article 37 de la Llei 38/2003, de 17 de novembre, general de subvencions.  
  
Deu. Vigència  
El present conveni obligarà les parts des del moment de la seua firma i estendrà la seua vigència fins al 31 de desembre de 2016, amb la possibilitat de realitzar-ne dues pròrrogues anuals, que hauran de ser expresses i prèvies a la finalització de la vigència del conveni o pròrroga si és el cas.  
Serà causa d'extinció del Conveni l'incompliment de les obligacions i compromisos assumits per alguna de les parts firmants.  
  
Onze. Protecció de dades  
L'Ajuntament de València garanteix que totes les dades de caràcter personal que puguen ser demanades en relació al present conveni, i també els tractaments que es realitzen d'aquestes, s'ajustaran al que disposa la Llei orgànica 15/1999, de 13 de desembre, de protecció de dades de caràcter personal, i al Reial decret 1720/2007, de 21 de desembre.  
  
  
Dotze. Jurisdicció  
Les parts intervinents se sotmeten, expressament, per a la resolució de qualsevol litigi que puga sorgir en la interpretació i aplicació del conveni, als òrgans de la jurisdicció contenciosa administrativa amb seu a València.  
Les parts, una vegada llegit el present conveni, procedeixen a la firma de cinc exemplars d'aquest en prova de conformitat, en el lloc i la data més amunt indicats, ien el mateix acte s'entrega un exemplar a cada una de les parts.  
  
La vicepresidenta del Consell i consellera d'Igualtat i Polítiques Inclusives: Mónica Oltra Jarque.  
El delegat del Govern en la Comunitat Valenciana: Juan Carlos Moragues Ferrer.  
L'alcalde de l'Ajuntament de València: Joan Ribó Canut.  
El director de Càritas Diocesana de València: Ignacio Grande Ballesteros.  
El secretari general de l'Administració Municipal: Francisco Javier Vila Biosca.